Toisen tutkimuksen mukaan 10000 hollantilaisvanhusta haluaisi kuolla heti. Osalla taloudelliset ja sosiaaliset syyt painavat päätöksessä terveyttä enemmän.

Alankomaissa elää noin 10 000 vanhusta, jotka haluaisivat kuolla vapaaehtoisesti heti kun mahdollista. Toive armokuolemasta kuitenkin vähenee, jos vanhusten terveydellisiä, taloudellisia tai asumisolosuhteista kyetään parantamaan tai heidän riippuvaisuutensa muiden ihmisten avusta vähenee.

Asiat käyvät ilmi maan hallituksen asettaman työryhmän tekemästä tutkimuksesta, jossa haastateltiin 21 000 yli 55-vuotiasta Alankomaissa asuvaa ihmistä sekä 1 600 lääkäriä. Lisäksi tutkimuksessa analysoitiin 200 eutanasiahakemusta. Joukossa oli sekä hyväksyttyjä että hylättyjä hakemuksia.

Tutkimuksen perusteella näyttää siis siltä, että ainakin osa eutanasiaa toivovista haluaa kuolla taloudellisista tai sosiaalisista, ei terveydellisistä syistä. Näin, vaikka eutanasian sallimista on perusteltu lähes yksinomaan lääketieteellisillä syillä.

Tutkimus liittyy Alankomaissa meneillään olevaan poliittiseen kiistaan siitä, pitäisikö maan eutanasialainsäädäntöä kiristää tai lieventää.

Kiistan toisen laidan muodostavat kristilliset puolueet, joiden mukaan armokuolema tulisi kieltää kokonaan.

Toisessa ääripäässä on sosiaaliliberaali D66-puolue. Sen suunnittelema lakiehdotus antaisi oikeuden eutanasiaan myös terveille, mutta elämään väsyneille ihmisille vain muutaman viikon harkinta-ajalla. Hollannin tilastokeskuksen tekemän tiedustelun mukaan enemmistö alankomaalaisista kannattaa aloitetta.

Eutanasia on ollut Alankomaissa sallittua vuodesta 2002.

Nykysääntöjen mukaan eutanasian myöntäminen ei edellytä kuolemaan johtavaa sairautta. Riittää, että potilas pyytää armokuolemaa toistuvasti, hänellä on kestämättömiä kärsimyksiä eikä sairauteen ole hoitokeinoa. Päätökseen tarvitaan vähintään kaksi lääkäriä.

Vuonna 2015 Alankomaissa tapahtuneista kuolemista 4,5 prosentissa kyse oli eutanasiasta. Eutanasioiden määrä on ollut kasvussa.

Eutanasialla tarkoitetaan yleensä aktiivisia toimenpiteitä, joilla esimerkiksi lääkäri lopettaa kuolemansairaan ihmisen elämän tämän omasta pyynnöstä.

Euroopan maista eutanasia on laillista Alankomaiden lisäksi Belgiassa ja Luxemburgissa. Sveitsissä laillista on avustettu itsemurha, jossa potilaan on itse kyettävä ottamaan kuolemaan johtava lääkesekoitus.

Armomurha on viime aikoina ollut otsikoissa Alankomaiden lisäksi Belgiassa.

Maan kolmanneksi suurimmassa kaupungissa Gentissä tuomioistuin antoi tammikuun lopussa päätöksen, joka liittyi vuosikymmenen takaiseen eutanasiatapaukseen.

Mielenterveyden ongelmista kärsineelle 38-vuotiaalle Tine Nysille tehtiin eutanasia vuonna 2010. Nysin lähiomaiset olivat länsä toimenpiteessä, mutta päättivät silti nostaa jälkikäteen syytteen murhasta eutanasian toteuttaneita lääkäreitä vastaan.

Oikeus antoi lääkäreille vapauttavan tuomion.

Perhettä edustanut asianajaja Fernand Keuleneer toivoi, että tapauksen saama julkisuus nostaa Belgiassa poliittisen keskustelun eutanasian rajoista.